Avainsanat

Tiivistelmä



Avainsanat

1 Henkilöiden vapaa liikkuvuus - Sijoittautumisvapaus - Aluksen merkitseminen alusrekisteriin jäsenvaltiossa - Omistajien kansalaisuuteen tai kotipaikan sijaintiin liittyvät edellytykset - Edellytykset, joita ei voida hyväksyä

(EY:n perustamissopimuksen 6, 48, 52, 58 ja 221 artikla; komission asetuksen (ETY) N:o 1251/70 7 artikla; neuvoston direktiivin 75/34/ETY 7 artikla)

2 Jäsenvaltiot - Velvoitteet - Jäsenyysvelvoitteiden noudattamatta jättäminen - Yhteisön oikeuden vastaisen kansallisen oikeussäännön voimassa pitäminen - Perustelu, jossa vedotaan siihen, että hallintokäytännöllä varmistetaan perustamissopimuksen soveltaminen - Perustelu, jota ei voida hyväksyä

3 Jäsenyysvelvoitteiden noudattamatta jättämistä koskeva kanne - Yhteisöjen tuomioistuimen tuomio, jossa jäsenyysvelvoitteiden noudattamatta jättäminen todetaan - Täytäntöönpanoa koskeva määräaika

(EY:n perustamissopimuksen 171 artikla)

Tiivistelmä

4 Jäsenvaltio on jättänyt noudattamatta yhteisön oikeuden mukaan sille kuuluvia velvoitteita pitämällä voimassa lakeja, asetuksia ja hallinnollisia määräyksiä, joiden mukaan alukset voidaan merkitä kansalliseen alusrekisteriin ja ne voivat käyttää kansallista lippua ainoastaan, jos

- luonnolliset henkilöt, joilla on kyseisen jäsenvaltion kansalaisuus, omistavat aluksista enemmän kuin puolet,

- alukset kuuluvat oikeushenkilöille, joiden kotipaikka on tässä jäsenvaltiossa,

- alukset kuuluvat oikeushenkilöille, joiden johtajista tai hallinnollisten toimielinten jäsenistä tietty osa on tämän valtion kansalaisia,

- tai alukset kuuluvat oikeushenkilöille, joiden yhtiöpääomasta, kun kyseessä on rajavastuuyhtiö, kommandiittiyhtiö, avoin yhtiö tai siviiliyhtiö, yli puolet kuuluu tämän valtion kansalaisille tai joiden yhtiöpääoma kuuluu kokonaan tietyt edellytykset täyttäville tämän valtion kansalaisille.

Kaupalliseen toimintaan käytettävien alusten osalta toisaalta edellytykset, joiden mukaan sanottu oikeus kuuluu ainoastaan aluksille, joista enemmän kuin puolet omistavat sellaiset luonnolliset henkilöt, joilla on lipun käytöstä määräävän jäsenvaltion kansalaisuus, ja toisaalta edellytys, jonka mukaan jäsenvaltion kansalaisten on tosiasiallisesti vastattava aluksen omistamien oikeushenkilöiden hallinnoimisesta ja johtamisesta ja jonka mukaan asianomaisen jäsenvaltion kansalaisten on omistettava tietty osa aluksia omistavien tiettyjen oikeushenkilöiden pääomasta, ovat perustamissopimuksen 6 ja 52 artiklan vastaisia. Viimeksi mainittu edellytys on myös perustamissopimuksen 221 artiklan vastainen, koska sillä rajoitetaan muiden jäsenvaltioiden kansalaisten oikeutta osallistua näiden oikeushenkilöiden pääomaan. Lopuksi kyseessä oleva lainsäädäntö on perustamissopimuksen 52 ja 58 artiklan vastainen, siltä osin kuin siinä vaaditaan, että aluksia omistavien oikeushenkilöiden kotipaikan on sijaittava asianomaisen valtion alueella, ja siten estetään aluksen rekisteröinti tai hallinnoiminen silloin, kun kyse on toissijaisesta toimipaikasta kuten kauppaedustajan liikkeestä, sivuliikkeestä tai tytäryhtiöstä.

Henkilöiden vapaata liikkuvuutta koskevia yhteisön oikeuden oikeussääntöjä on sovellettava silloin, kun toisen jäsenvaltion kansalainen rekisteröi alusrekisteriin vastaanottavassa jäsenvaltiossa sellaisia aluksia, joita ei käytetä taloudelliseen toimintaan, ja kyseessä oleva lainsäädäntö, siltä osin kuin siinä varataan vain kansalaisille oikeus merkitä alusrekisteriin vapaa-ajan veneilyyn käytettävä alus, josta he omistavat enemmän kuin puolet, on perustamissopimuksen 6, 48 ja 52 artiklan sekä työntekijöiden oikeudesta jäädä jäsenvaltion alueelle työskenneltyään siinä valtiossa annetun asetuksen (ETY) N:o 1251/70 7 artiklan ja jäsenvaltion kansalaisten oikeudesta jäädä toisen jäsenvaltion alueelle toimittuaan siellä itsenäisenä ammatinharjoittajana annetun direktiivin 75/34/ETY 7 artiklan vastainen.

5 Kansallisen lainsäädännön ja perustamissopimuksen välittömästi sovellettavien määräysten välistä ristiriitaa ei voida lopullisesti poistaa muutoin kuin sellaisilla pakottavilla kansallisilla oikeussäännöillä, joilla on sama asema lainsäädännöllisessä hierarkiassa kuin niillä oikeussäännöillä, joita on muutettava. Pelkkää hallintokäytäntöä, jolle on ominaista se, että hallintoelimet voivat muuttaa sitä mielensä mukaan ja jota ei riittävällä tavalla tehdä julkiseksi, ei voida pitää perustamissopimuksen mukaisten velvoitteiden pätevänä täytäntöönpanon muotona.

6 Vaikka perustamissopimuksen 171 artiklassa ei täsmennetäkään sitä määräaikaa, jonka kuluessa tuomio, jossa jäsenvaltion todetaan jättäneen noudattamatta jäsenyysvelvoitteitaan, on pantava täytäntöön, yhteisön oikeuden välittömään ja yhtenäiseen soveltamiseen liittyvän intressin mukaista on, että tämä täytäntöönpaneminen aloitetaan välittömästi ja saatetaan loppuun niin pian kuin mahdollista.